Eelkõige tõuseb selle arvelt päästjate palk – nende keskmine põhipalk kasvab praeguselt 808 eurolt 1000-ni.

Keskmise põhipalga tõus tähendab päästjatele palgakasvu keskmiselt 23,6% võrra. Põhipalgale lisandub 11% lisatasu öösel ja pühade ajal töötamise eest. Päästeameti teiste valdkondade teenistujate palk tõuseb keskmiselt 15,4% võrra.

Päästeameti peadirektori Kuno Tammearu sõnul on Päästeameti teenistujate palgataseme mahajäämuse vähendamine olnud juhtkonna prioriteet juba aastaid.

„Heameel on, et sellel aastal oleme suutnud koostöös siseministri, päästeala ametiühingu ja valitsusega saavutada palgatõusu, mis on tuntav päästja ja teenistuja rahakotis,“ ütles Tammearu.

„Hoidmaks organisatsioonilist võimekust, peab Päästeamet olema tööjõuturul konkurentsivõimeline, mille tagab füüsiliselt raske, tervisele ohtliku ja keerulise töö eest õiglase ja konkurentsivõimelise töötasu maksmine päästjatele ja teenistujatele,“ lisas Tammearu.